དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།གང་གིས་གསོ་བའི་གསོ་ཐབས་མང་ཡོད་ཀྱང༌།།ཐུན་མོང་བ་དང་ཁྱད་པར་གཉིས་ཀྱིས་གསོ།།ཐུན་མོང་གསོ་ཡུལ་གཉིས་ཕྱིར་གསོ་ཐབས་གཉིས།།སྟོབས་སྐྱེད་བརྟ་བྱ་ཉམས་དམད་སྨྱུང་བའོ།།བརྟ་བར་བྱ་བ་ཡུལ་དང་གང་གིས་བརྟ།།ཕན་ཡོན་དྲགས་སྐྱོན་དེ་ཡི་བཅོས་ཐབས་ལྔ།།དེ་ཡུལ་རླུང་ཆེ་ཟུངས་ཟད་ཁྱིམ་གསར་དུབ།།སྦྲུམ་མ་བཙས་རྗེས་ཁྲག་ཟགས་གློ་རྡོལ་རྒས།།གཉིད་མེད་མྱ་ངན་དཀའ་ཐུབ་རྩོལ་བས་དུབ།།སོ་གའི་དུས་རྣམས་ཕལ་ཆེར་བརྟ་བས་གསོ།།དེ་ཟས་ལུག་ཤ་བུ་རམ་ཀ་ར་མར།།འོ་མ་ཞོ་ཆང་ལ་སོགས་བཅུད་ཀྱིས་བརྟ།།སྨན་སྦྱོར་ནད་དང་གང་འཕྲོད་སྨན་མར་བསྟེན།།དཔྱད་དུ་འཇམ་རྩི་ཁྲུས་དང་བསྐུ་མཉེ་བྱ།།སྤྱོད་ལམ་གཉིད་ལོག་དལ་དང་སེམས་དགའ་བརྟ།།དེ་ཡིས་སྟོབས་འཕེལ་ནད་ཀུན་ཟིལ་གནོན་ནུས།།དཔེར་ན་ཁ་ཉེན་པོ་ཡིས་ནུས་རྙེད་བཞིན།།ཐལ་དྲགས་འཚོ་ཆེས་འབྲས་དང་རྨེན་བུ་དང༌།།རྨོངས་བག་གཅིན་སྙི་ལུད་པ་བད་ཀན་འཕེལ།།དེ་ལ་བད་ཚིལ་ཟད་བྱེད་ཟས་སྨན་ཕན།།གུ་གུལ་བྲག་ཞུན་སྐྱེར་པའི་ཁཎྜ་དང༌།།སྦྲང་སྦྱར་འཚོ་ཆེས་ནད་ཀུན་སེལ་བར་བྱེད།།འབྲས་བུ་གསུམ་དང་སྦྲང་རྩི་སྦྱར་བའམ།།བཅའ་སྒ་ཡ་བཀྵ་ར་བྱི་ཏང་ག།སྐྱུ་རུ་ནས་ཕྱེ་སྦྲང་སྦྱར་འཚོ་ནད་སེལ།།འཚོ་བས་སྐེམ་བཟང་བརྟ་བ་ཚོད་ཟིན་བྱ།།སྨྱུང་བར་བྱ་ལ་ཡུལ་དང་གང་གིས་དམད།།ཕན་ཡོན་དྲགས་སྐྱོན་དེ་ཡི་བཅོས་ཐབས་ལྔ།།དེ་ཡུལ་མ་ཞུ་སྣུམ་ཟོས་བརླ་རེངས་ནད།།རིམས་དང་གཅིན་སྙི་ཁོང་འབྲས་དྲེག་གྲུམ་མཆེར།།ལྐོག་ཀླད་སྙིང་ནད་ཚད་འཁྲུ་སྐྱུག་པ་དང༌།།ལུས་ལྕི་དང་ག་མི་བདེ་བཤང་གཅི་འགགས།།འཚོ་ཆེས་ཆུ་སེར་བད་མཁྲིས་རྒྱས་པའི་ནད།།སྟོབས་ལྡན་དར་བབ་དགུན་དུས་སྨྱུང་བས་བཅོས།།དེ་ཡི་སྨན་དུ་ཞི་དང་སྦྱང་བ་གཉིས།།མ་སྙོམས་སྙོམས་པར་བྱེད་པ་ཞི་བ་སྟེ།།སྦྱོར་བ་ཟས་སྨན་སྤྱོད་ལམ་དཔྱད་ཀྱིས་བཅོས།།ཉམ་སྟོབས་ཆུང་ལ་ཟས་ཀྱི་བཀྲེས་སྐོམ་བྱ།།དེ་འོག་ཡང་ཞིང་འཇུ་སླ་ཅུང་ཟད་བསྟེན།།ཉམ་སྟོབས་འབྲིང་ལ་ཐང་དང་ཕྱེ་མ་སོགས།།དྲོད་སྐྱེད་སྨིན་བྱེད་སྦྱོར་བ་གང་ཡིན་བསྟེན།།སྟོབས་ལྡན་ཉིན་མཚན་རྩོལ་བཅག་རྔུལ་དབྱུང་ཞིང༌།།མེ་བཙའ་དུགས་ལུམས་གཏར་ག་དཔྱད་ཀྱིས་བཅོས།།སྦྱང་པ་ནད་སློང་ཕྱིར་འབྱིན་བྱེད་པ་སྟེ།།སྦྱོར་བ་མ་ཞུའི་གནས་ལ་སྐྱུགས་ཀྱིས་སྦྱང༌།།ཞུ་བའི་གནས་ལ་ནི་རུ་ཧ་ཡིས་དྲང༌།།ལུས་སྤྱིར་བཤལ་ལ་རྩ་ནད་རྩ་སྦྱོངས་བྱ།།ཞི་སྦྱང་ཉམ་དམད་ཕན་ཡོན་དབང་པོ་གསལ།།ལུས་ཡང་ཡི་ག་བདེ་ལ་བྱ་བྱེད་བརྩོན།།བཀྲེས་སྐོམ་དུས་འབྱུང་བཤང་རླུང་བདེ་བར་རྒྱུ།།དྲགས་ན་ཟུངས་འཛད་ཤ་སྐེམ་མགོ་བོ་འཁོར།།གཉིད་མེད་མདངས་ཤོར་སྐད་གདངས་དབང་པོ་ཉམས།ཁ་སྐོམ་དང་ག་འགག་དང་བྱིན་པ་བརླ།།གཞུག་ཏོ་རྩིབ་ལོགས་སྙིང་ག་ཀླད་པ་ན།།རིམས་འདེབས་སྐྱུག་འདོད་རླུང་ནད་སྐྱེད་པར་བྱེད།།དེ་ལ་བརྟས་པར་བྱེད་པ་ཐམས་ཅད་ཕན།།ཁྱད་པར་ཤ་ཟའི་ཤ་དང་འཇམ་རྩི་དང༌།།ཟས་འགྲངས་གཉིད་ལོག་ཕག་འདྲར་ལུས་རྒྱས་འགྱུར།།ལུས་རྒྱས་འཚོ་བྱེད་ཤ་འདྲ་གང་ཡང་མེད།།མདོར་ན་བརྟ་བྱའི་ཡུལ་ལ་ཉམ་མི་དམད།།གལ་ཏེ་སྦྱང་བ་དགོས་ལ་འཇམ་པོས་བྱ།།ཉམ་དམད་དགོས་ལ་བརྟས་པར་བྱེད་པ་སྤང༌།།རླུང་འཕེལ་ནད་གང་ཟད་པ་བརྟ་བས་གསོ།།རླུང་ཟད་བད་མཁྲིས་འཕེལ་བ་སྨྱུང་བས་བཅོས།།རྟེན་དང་བརྟེན་པ་འཕེལ་ཟད་བཅོས་ཐབས་གཅིག།ཅེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་གསོ་ཐབས་གཉིས་བསྟན་པའི་ལེའུ་སྟེ་ཉི་ཤུ་རྩ་དགུ་པའོ།།།།